Èxit d'assistents en la tercera ruta “amb retorn” al cementeri de Carcaixent
17 de novembre de 2015

Carcaixent

Al voltant de 130 persones van participar el diumenge en la tercera ruta “amb retorn” al cementeri de Carcaixent. La visita, tot i que es va centrar en l’explicació dels panteons de la zona central, és una continuació de les rutes d’anys precedents sobre la vida i mort de carcaixentins il·lustres. A més a més, aprofitant l’emplaçament i la proximitat de la festivitat de Tots Sants, també es van contar anècdotes i el costumari sobre la “cultura de la mort” tant a Carcaixent com a altres llocs del món.

Una de les coses que més interés va despertar entre els visitants va ser la història al voltant de “Vjekoslav Luburic”, el dirigent croat més conegut com “el polaco”, que va viure a Carcaixent sota un nom fals emparat pel franquisme. Luburic va ser el responsable del camp nazi de Jasenovac, on es va assassinar vora 700.000 persones. Des de l’exili  va continuar difonent les seues tesis nazis i ultranacionalistes croates fins que va ser assassinat per un compatriota a Carcaixent, on està soterrat hui en dia. Altres dels soterraments que van interessar als visitants van ser els panteons de les famílies Ribera i Talens, sobre la història de les quals també es van explicar algunes qüestions.

Des de l’Àrea de Turisme es mostren molt satisfets de la gran acollida que estan tenint les últimes rutes programades i ja estan treballant en la programació de 2016. Per al mes de gener està prevista una visita guiada per Carcaixent al voltant de la vida i obra de Julià Ribera. Segons han explicat, s’aprofitaran llocs de la ciutat com ara el Passeig, la Casa Ribera o el Magatzem, per a mostrar alguns aspectes de la seua obra i de la seua vida personal fent èmfasi en el vincle que l’unia a Carcaixent. També s’inclourà una degustació de menjar àrab. Vist l’èxit de les últimes dos convocatòries, en el cas que hi haguera un nombre elevat d’inscrits, es desdoblaria en dos la visita perquè estiguera millor aprofitada.